## Odluka Ustavnog suda Republike Hrvatske broj:U-IIIA-1178/2005 od 4. travnja 2007.

### NN 45/2007 (3.5.2007.), Odluka Ustavnog suda Republike Hrvatske broj:U-IIIA-1178/2005 od 4. travnja 2007.

# USTAVNI SUD REPUBLIKE HRVATSKE

**1505**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Jasna Omejec, Agata Račan, Smiljko Sokol i Nevenka Šernhorst, članovi
Vijeća, odlučujući o ustavnoj tužbi koju je podnio R. B. iz Z., koga zastupa N.
R., odvjetnik iz V. G., na sjednici održanoj 4. travnja 2007. godine,
jednoglasno je donio

## ODLUKU

I. Ustavna tužba se usvaja.
II. Županijski sud u Zlataru dužan je donijeti odluku u predmetu koji se vodi
pred tim sudom pod poslovnim brojem: Gž-2057/06 (broj Općinskog suda u Zaboku
R1-40/93, ranije: P-396/90), u najkraćem mogućem roku, ali ne duljem od tri (3)
mjeseca, računajući od prvog idućeg dana nakon objave ove odluke u »Narodnim
novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe, R. B. iz Z., J. 5, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 11.500,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je, na temelju članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnio 10. ožujka 2005. ustavnu tužbu
radi duljine parničnog postupka, koji se vodio pred Općinskim sudom u Zaboku pod
brojem: R1-40/93 (ranije: P-396/90), smatrajući da mu je povrijeđeno ustavno
pravo na donošenje sudske odluke u razumnom roku.
Povodom izjavljene žalbe predmet je na odlučivanju u Županijskom sudu u Zlataru
i ima oznaku Gž-2057/06.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Zaboku uvida u presliku spisa Općinskog suda u Zaboku pod brojem: R1-40/93
(ranije: P-396/90), utvrdio pravno relevantne činjenice za odlučivanje o povredi
ustavnog prava podnositelja, zajamčenog člankom 29. stavkom 1. Ustava.
Tužitelj, R. B., podnositelj ustavne tužbe, 28. lipnja 1990. podnio je tužbu
radi smetanja posjeda Općinskom sudu u Zaboku protiv tuženika Z. G. i dr.
Do 5. studenoga 1997. Općinski sud u Zaboku održao je više ročišta, izvršen je
očevid na licu mjesta, nastupilo je kratko mirovanje postupka, utvrđeno je da se
u odnosu na iste nekretnine vodi postupak uređenja međa pod brojem: R-1159/90 te
je 29. studenoga 1991. doneseno rješenje o smetanju posjeda, koje je ukinuto 14.
srpnja 1992. pod brojem: Gž-5329/92 i vraćeno na ponovni postupak, kad dobiva
oznaku P-574/02.
Nakon toga održano je više ročišta da bi na ročištu od 16. travnja 1993. sud
donio rješenje kojim obustavlja parnični postupak u ovom predmetu i isti
postupak nastavlja kao izvanparnični postupak radi uređenja međe. Predmet se
više ne vodi pod oznakom P, nego dobiva oznaku R1-40/93, koju ima i u trenutku
podnošenja ustavne tužbe.
Nakon tog ročišta nema nikakvih radnji na predmetu od strane suda sve do 10.
ožujka 2005., kad je održano ročište i na isti dan je predana ustavna tužba.
Dakle, sud je potpuno neaktivan od 16. travnja 1993. do 10. ožujka 2005. pa se
može reći da je nakon 5. studenoga 1997., kad počinje teći relevantno razdoblje,
i dalje sud potpuno neaktivan do podnošenja ustavne tužbe.
Nakon podnošenja ustavne tužbe doneseno je rješenje o očevidu 27. listopada
2005. te je nakon toga doneseno 25. studenoga 2005. rješenje o obustavi postupka
jer podnositelj nije platio traženi predujam sudu.
Na to rješenje podnositelj je izjavio žalbu, koja je zajedno sa spisom
otpremljena Županijskom sudu u Zlataru 31. siječnja 2006., gdje se predmet vodi
pod brojem: Gž-2057/06, ali nije dovršen.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba je Općinskom sudu u Zaboku podnesena 28. lipnja 1990. godine.
Duljina postupka uzima se u obzir od 5. studenoga 1997., kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj: 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori«, broj 18/97., 6/99. – pročišćeni tekst, 8/99. – ispravak, u
daljnjem tekstu: Konvencija). Republika Hrvatska naknadno je ratificirala i
Protokol broj: 12 (Zakon o potvrđivanju Protokola br. 12 uz Konvenciju za
zaštitu ljudskih prava i temeljnih sloboda, »Narodne novine – Međunarodni
ugovori«, broj 14/02.), Protokol broj: 13 (Zakon o potvrđivanju Protokola br. 13
uz Konvenciju za zaštitu ljudskih prava i temeljnih sloboda, o ukidanju smrtne
kazne u svim okolnostima, »Narodne novine – Međunarodni ugovori«, broj 14/02.) i
Protokol broj: 14 (Zakon o potvrđivanju Protokola br. 14 uz Konvenciju za
zaštitu ljudskih prava i temeljnih sloboda, o izmjeni nadzornog sustava
Konvencije, »Narodne novine – Međunarodni ugovori«, broj 1/06.).
U članku 6. stavku 1. Konvencije jamči se svakome pravo da radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega zakonom ustanovljeni neovisni i nepristrani sud u
razumnom roku ispita njegov slučaj.
Ustavna tužba podnijeta je 10. ožujka 2005., a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno petnaest (15) godina, osam (8) mjeseci i četrnaest
(14) dana, a nakon stupanja na snagu Zakona o potvrđivanju Konvencije pa do dana
podnošenja ustavne tužbe postupak je trajao sedam (7) godina, četiri (4) mjeseca
i petnaest (15) dana.

4.2. POSTUPANJE NADLEŽNOG SUDA

Postupak se u pravno relevantnom razdoblju od 5. studenoga 1997. do podnošenja
ustavne tužbe vodio pred Općinskim sudom u Zaboku, koji je bio neaktivan u
cijelom razdoblju od 16. travnja 1993. do 10. ožujka 2005. ili ukupno 12 godina,
11 mjeseci i 24 dana, a od 5. studenoga 1997. do 10. ožujka 2005., kad je
podnositelj podnio ustavnu tužbu, sud je bio potpuno neaktivan 7 godina, 4
mjeseca i 15 dana.

4.3. PONAŠANJE PODNOSITELJA USTAVNE TUŽBE
(TUŽENIKA U PARNIČNOM POSTUPKU)

Podnositelj ustavne tužbe, kao tuženik u parničnom i izvanparničnom postupku,
nije pridonio duljini postupka jer je u pravno relevantnom razdoblju sud bio
potpuno neaktivan.

4.4. SLOŽENOST SUDSKOG PREDMETA

Ustavni sud utvrđuje da predmet nema elemenata složenosti jer se radi o
izvanparničnom postupku uređenja međe.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u
trajanju od sedam godina, četiri mjeseca i petnaest dana te da je još u tijeku
pred drugostupanjskim sudom iako je riječ o postupku koji je sada postao
izvanparnični postupak uređenja međe.
Stoga je, u smislu odredbe članka 63. Ustavnog zakona, donijeta odluka kao pod
točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Županijskog suda u Zlataru dužan je dostaviti Ustavnom sudu
pisanu obavijest o datumima donošenja i otpreme odluke u roku od osam (8) dana
od dana njene otpreme, a najkasnije osam (8) dana od isteka roka određenog u
točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.

Broj: U-IIIA-1178/2005
Zagreb, 4. travnja 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 45/2007-1505
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)